बड़ौत शहर की फूंस वाली मस्जिद के नजदीक पांच युवकों ने जबरन कार रुकवाकर एक मीडियाकर्मी की पिटाई कर दी. पीड़ित ने आरोप लगाया कि खबर छपने से क्षुब्ध होकर गन्ना बीज विकास निगम के चेयरमैन (राज्यमंत्री) व छपरौली विधानसभा क्षेत्र के प्रत्याशी हाजी तराबुद्दीन के गुर्गो ने उन पर हमला किया. पीड़ित की तहरीर पर पुलिस ने पांच लोगों के विरुद्ध मुकदमा दर्ज कर लिया है. अशरफाबाद थल गांव निवासी उवैश नवाब एक समाचार पत्र के पत्रकार हैं. वह कार से बड़ौत आए थे. जब वह फूंस वाली मस्जिद के नजदीक पहुंचे तो पांच युवकों ने उनकी कार रुकवा ली. इस दौरान वे लोग गाली-गलौज करने लगे. जब पत्रकार ने उनका विरोध किया तो युवकों ने तमंचों की बटों से हमला बोल दिया.